NARIADENIE KOMISIE (ES) č. 1844/2004
z 22. októbra 2004,
ktoré upravuje nariadenie (ES) č. 1555/96 čo sa týka aktivačnej úrovne dodatočných dovozných ciel na šalátové uhorky, artičoky, klementínky, mandarínky a pomaranče
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhov s ovocím a zeleninou (1), najmä na jeho článok 33 ods. 4,
keďže:
(1)
Nariadenie Komisie (ES) č. 1555/96 z 30. júla o pravidlách použitia uplatňovania dodatočných dovozných ciel na ovocie a zeleninu (2), naposledy zmenené a doplnené nariadením (ES) č. 2883/2000, predpokladá dozor nad dovozom produktov uvedených v prílohe nariadenia. Dozor sa uskutočňuje na základe podmienok uvedených v článku 308d nariadenia Komisie (EHS) č. 2454/93 z 2. júla 1993 o ustanovení predpisov na vykonávanie nariadenia EHS č. 2913/92 o založení Spoločného colného sadzobníka (3).
(2)
Pre uplatňovanie článku 5 ods. 4 dohody o poľnohospodárstve (4) uzatvorenej v rámci multilaterálnych obchodných rokovaní Uruguajského kola, a na základe posledných získaných údajov pre roky 2001, 2002 a 2003, je nutné upraviť aktivačnú úroveň dodatočných ciel pre šalátové uhorky, artičoky, klementínky, mandarínky a pomaranče.
(3)
Z tohto dôvodu sa mení nariadenie (ES) č. 1555/96.
(4)
Opatrenia uvedené v tomto nariadení sú v súlade s vyjadrením Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Príloha nariadenia (ES) č. 1555/96 sa nahrádza prílohou tohto nariadenia.
Článok 2
Toto nariadenie nadobudne účinnosť v deň po jeho uverejnení v Úradnom vestníku Európskej únie.
Bude sa uplatňovať od 1. novembra 2004.
Toto nariadenie je záväzné vo všetkých svojich ustanoveniach a je priamo uplatniteľné vo všetkých členských štátoch.
V Bruseli 22. októbra 2004